Hegyvidéki túra a Dolomitokban
Különleges ajánlattal szolgál a Magyar Hegymászóoktatók Egyesülete a túrázást és a hegyvidéket egyaránt kedvelõk számára. Gyönyörû helyen, az olasz Dolomitokban, Cortina D'Ampezzo környékén szerveznek magashegységi túrákat, ráadásul meglepõen alacsony áron. Az biztos, hogy egy ilyen bakancsolás életre szóló élményt jelenthet minden természetbarátnak.
A Klettersteig Túra névre keresztelt esemény augusztus 18. és 26. között lesz, de a jelentkezési és fizetési határidõ jóval elõbb, augusztus 8-án lejár. Bár ez a dátum még messze van, érdemes minél elõbb feliratkozni a teljesítõk listájára, mert már most nagyon kevés hely maradt. A részvételi díj 15 ezer forint, melybõl az elõleg nyolcezer forintot tesz ki. Ez tartalmazza a szervezési költségeket, nincs viszont benne az utazásra, a biztosításra, a felvonókra és az esetleges szállásra fordítandó pénzösszeg. Így 15-20 ezres pluszköltséggel is kell számolni.

Ha minden a tervek szerint halad, természetesen sátorban fognak lakni a résztvevõk, ellátásukat pedig önerõbõl kell megoldaniuk. Ami a felszerelést illeti, kell vinni mászóruházatot, szél- és esõvédõ ruhadarabokat, sisakot, beülõhevedert, elsõsegély-csomagot és kulacsot. Továbbá nélkülözhetetlen a különbözõ speciális eszközök használata: így a mentõfóliáé, fejlámpáé, kötélgyûrûé, valamint egy HMS- és két Klettersteig-karabiner (innen a túra neve is). A fentiekbõl egyes, nehezen beszerezhetõ darabokat lehet bérelni az egyesülettõl.

Mindezek azt a célt szolgálják, hogy a kevésbé tapasztaltak is a lehetõ legnagyobb biztonságban legyenek a túra során. Bár alapfokú tanfolyami végzettséggel minden résztvevõnek rendelkeznie kell, a helyszín õket is megtréfálná, ha nem ún. láncos túráról lenne szó. E kifejezés arra utal, hogy - ha nem is láncok, de - bovdenek rögzítik a résztvevõket egy speciális kötélpályához a mászás minden pillanatában. Így nem kell félni a lezuhanástól.

A tanfolyam vezetõje Vörös László oktató, akivel augusztus 8-án este hét órakor kell megbeszélni a részleteket a MAHOE (Magyar Hegymászóoktatók Egyesülete) klubhelyiségében (Bp., VI. kerület, Eötvös utca 25/a). Ugyaneddig az idõpontig kell befizetni az elõleget is rózsaszín postautalványon az 1399 Budapest, Pf. 701/3-as címre. Érdeklõdni a mahoe@ahol.com e-mail címen, illetve a 378-2695-ös vagy a 321-1175-ös telefonszámon lehet.

(Arany-Média)